ሰንደቅ ዓላማችን የእኩልነት፣ የአንድነትና የነጻነታችን ማረጋገጫ በመሆኑ ለዘላለም ልኮራበትና ልንጠብቀው እንደሚገባ ተጠቆመ
 ሰንደቅ ዓላማችን የእኩልነት፣ የአንድነትና የነጻነታችን ማረጋገጫ በመሆኑ ለዘላለም ልኮራበትና ልንጠብቀው ይገባል ሲሉ የኢትዮጵያ ሶማሌ ክልል ርዕሰ መስተዳድር ተናገሩ። 6ኛው የኢትዮጵያ የሰንደቅ አላማ ቀን በጂጂጋ ከተማ ስታዲየም ዛሬ በድምቀት ተከብሯል።በጂጂጋ ከተማ ዛሬ ለ6ኛ ጊዜ በተከበረው የሰንደቃላማ አከባበር ስነ ስርዓት ላይ በኢፌድሪ የሀገር መከላከያ ሰራዊት 13ኛ ክፍለ ጦር በላይ ዘለቀ፣ የ38ኛ ክፍለጠር ማሰልጠኛ ገርባሳ፣ የሶማሌ ክልል መደበኛ ፖሊስ፣ ልዩ ፖሊስና የአድማ ብተና የፖሊስ አባላት፣ እንዲሁም የጂጂጋ ከተማ ነዋሪዎች በተለያዩ ስነ ስርዓቶች ተሳትፈዋል።በበዓሉ ላይ የሰንደቅ አላማን ክብር ከፍ የሚያደርጉ እንዲሁም ህዝቦችን ለአንድነትና ለለልማት የሚያነሳሱ የተለያዩ ፕሮግራሞች ተከናውነዋል።በበዓሉ ላይ ንግግር ያደረጉት የኢትዮጵያ ሶማሌ ክልል  ርዕሰ መስተዳድር አቶ አብዲ መሀመድ ኡመር  እንደተናገሩት፤ ሰንደቅ ዓላማችን የእኩልነት፣ የአንድነትና የነጻነታችን ማረጋገጫ በመሆኑ ለዘላለም ልኮራበትና ልንጠብቀው ይገባል።የቀደሙ ታጋዮች የነበረውን አፋኝና ጨቋኝ ስርዓትን በመገርሰስ አሁን ያለውን የብሄሮች፣ ብሄረሰቦችና ህዝቦችን እኩልነት፣ ነጻነትና አንድነት ያረጋገጠ ሰንደቅ ዓላማ አስረክበውናል ያሉት ርዕሰ መስተዳድሩ እኛም የደም ዋጋ የተከፈለበትን የሰንደቅ አላማችንን ክብር ከፍ በማድርግና ሰንደቅ አላማችን በመጠበቅ ድህነትን ታሪክ ለማድረግ በቁርጠኝነት መስራት ይጠበቅብናል ብለዋል።የዛሬዋ ኢትዮጵያ ሰንደቅ አለማ የሁሉንም ብሄሮች፣ ብሄረሰቦችና ህዝቦች እንዲሁም ሀይማኖቶች እኩልነት ያረጋገጠ የአንድነታችን አርማ በመሆኑ ልናከብረውና ልናስከብረው ይገባል ያሉት አቶ አብዲ  የህዝባችን መኩሪያ፣ የአገራችን መለያ የሆነው ሰንደቅ አላማችን  ከፍ አድርገን ምን ጊዜም የምንኮራው ተባብረን በመስራት ድህነትን ታሪክ ስናደርግ ነው ብለዋል።የሶማሌ ክልል ምክር ቤት አፈ ጉባኤ መሀመድ ረሽድ በበኩላቸው  የኢትዮጵያ ሰንደቅ አላማ የብሄሮች፣ ብሄረሰቦችንና ህዝቦችን እኩልነትና አንድነት ከማረጋገጡም በተጨማሪ የአገሪቱን ህዝቦች የወደፊት እድል በግጽ ያስቀመጠ በመሆኑ ልንጠብቀው እንደሚገባ አስረድተዋል።በበዓሉ ላይ ከተሳተፉት አንዳንድ የሰራዊት አባላት በበኩላቸው ሰራዊቱ ከህዝቡ ጋር የሰንደቅ አላማ ቀንን ሲያከብር የአገሪቱ ህዝቦች የሚያደርጉትን ልማታዊ እንቅስቃሴ የአገራችን ልማት በማይዋጥላቸው ሃይሎች እንደማይደናቀፍ ህዝባዊ ደጀንነቱን በማረጋገጥ ነው።ሰራዊቱ ህዝባዊ እንደመሆኑ መጠን ከህዝቡ ጋር በልማቱ በመሳተፍ የህዳሴ ጉዞአችንን ለማሳካት የሚደረገውን ጥረት ይደግፋል ብለዋል።